CELEX: 62007CA0052
Language: bg
Date: 2008-12-11 00:00:00
Title: Дело C-52/07: Решение на Съда (четвърти състав) от 11 декември 2008 г. (преюдициално запитване от Marknadsdomstolen — Швеция) — Kanal 5 Ltd, TV 4 AB/Föreningen Svenska Tonsättares Internationella Musikbyrå (STIM) (Авторско право — Организация за управление на авторски права с фактически монополно положение — Събиране на такса за телевизионното излъчване на музикални произведения — Метод за изчисляване на тази такса — Господстващо положение — Злоупотреба)

7.2.2009   
            
            
               BG
            
            
               Официален вестник на Европейския съюз
            
            
               C 32/2
            
         Решение на Съда (четвърти състав) от 11 декември 2008 г. (преюдициално запитване от Marknadsdomstolen — Швеция) — Kanal 5 Ltd, TV 4 AB/Föreningen Svenska Tonsättares Internationella Musikbyrå (STIM)
   (Дело C-52/07) (1)
   
   (Авторско право - Организация за управление на авторски права с фактически монополно положение - Събиране на такса за телевизионното излъчване на музикални произведения - Метод за изчисляване на тази такса - Господстващо положение - Злоупотреба)
   (2009/C 32/03)
   Език на производството: шведски
   Препращаща юрисдикция
   Marknadsdomstolen
   Страни в главното производство
   
      Ищци: Kanal 5 Ltd, TV 4 AB
   
      Ответник: Föreningen Svenska Tonsättares Internationella Musikbyrå (STIM)
   Предмет
   Преюдициално запитване — Marknadsdomstolen — Тълкуване на член 82 ЕО — Такси, заплащани от търговските телевизионни канали на организация за управление на права за изпълнение на музикални произведения — Изчисляване на таксите въз основа на процент от приходите, в частност приходите от абонамент и реклама
   Диспозитив
   
               1)
            
            
               Член 82 ЕО трябва да се тълкува в смисъл, че организация за колективно управление на авторски права с господстващо положение в съществена част от общия пазар не допуска злоупотреба с това положение, когато във връзка с дължимото авторско възнаграждение за телевизионното излъчване на защитени с авторско право музикални произведения прилага спрямо търговските телевизионни канали тарифа за таксите, съгласно която размерът на таксите съответства на част от приходите на тези канали, при условие че като цяло тази част е или може да бъде съразмерна с количеството на действително излъчените защитени с авторско право музикални произведения и освен ако не е налице друг метод, който дава възможност по-точно да се определят видовите и количествените характеристики на използването на тези произведения, както и на зрителите, без обаче това да води до несъразмерно увеличаване на разходите за управлението на договорите и за контрола върху използването на посочените произведения.
            
         
               2)
            
            
               Член 82 ЕО трябва да се тълкува в смисъл, че когато изчислява по различен начин таксите, събирани във връзка с дължимото авторско възнаграждение за телевизионното излъчване на защитени с авторско право музикални произведения, в зависимост от това дали става дума за търговски или за обществени телевизионни оператори, дадена организация за колективно управление на авторски права може да допуска злоупотреба с господстващото си положение по смисъла на посочения член, ако прилага спрямо тези оператори различни условия по отношение на еквивалентни сделки и ако по този начин ги поставя в сравнително по-неблагоприятно положение, освен ако тази злоупотреба може да е обективно обоснована.
            
         
      (1)  ОВ C 95, 28.4.2007 г.